AfriForum begin veldtog teen regering se aanval op Afrikaans in skole | Maroela Media
Die veldtog, Red Afrikaanse Skole, volg nadat al drie die skole in Fochville wat nog Afrikaanse onderrig bied, glo deur die Gautengse departement van basiese onderwys ingelig is dat die departement hulle glo sal dwing om met die aanvang van die 2012-skooljaar, groepe Engelssprekende leerlinge te akkommodeer. Twee van die skole is glo reeds 100% vol, maar, volgens AfriForum steur die departement hulle nie daaraan nie en is glo ook nie bereid om te oorweeg om die Engelse leerlinge in een van die drie skole te akkommodeer of verder met betrokkenes oor die akkommodasie van die leerlinge te onderhandel nie.
Volgens Alana Bailey, adjunk uitvoerende hoof van AfriForum, is dit onaanvaarbaar dat skole op dié wyse gedwing word om te verengels. “Telkens word leerlinge wat in Engels onderrig wil word om politieke redes in ŉ Afrikaansmediumskool ingedwing en moet die skool op eie koste na ŉ parallelmediumskool omskakel. Op die langduur word dit dan ŉ Engelsmediumskool en is daar al minder skole waar Afrikaanssprekende leerders op hulle internasionaal erkende reg van moedertaalonderrig binne ŉ Afrikaanse kulturele omgewing kan aanspraak maak.”
AfriForum se standpunt dat die onderwysowerhede spesifiek Afrikaanse skole teiken, word volgens Bailey gestaaf deur die feit dat daar landswyd nie ŉ enkele voorbeeld is van waar die minister of onderwysowerhede ingegryp het om ŉ enkelmedium Engelse sekondêre skool se taalbeleid te verander of te dwing om anderstalige leerlinge daar te akkommodeer nie. AfriForum sê dat hulle en ouers van Fochville die grootste simpatie met die massas kinders in hierdie land het wat nie toegang tot goeie onderwys het nie, maar die argument van toegang word glo telkens egter bloot as handige verskoning misbruik om Afrikaanse skole se taalbeleid te ondergrawe. “Die raskaart word dan ook deur die regering bygesleep hoewel Afrikaansmediumskole baie beslis nie net wit leerders akkommodeer nie. ŉ Kunsmatige behoefte aan Engelse onderrig word deur die regering geskep om ŉ anti-Afrikaanse agenda te bevorder,” het AfriForum gesê.
C Pretorius · 7 jaar gelede
Afriforum kan verseker wees van my steun; dit sluit ‘n ekstratjie in. Wanneer die rondte agter die rug is, is die volgende rondte belastingvrystelling vir die duisende rande skoolgelde wat ouers moet opdok, ‘n meer gebalanseerde beeld van die geskiedenis in die plek van die Dept se haatgeskiedenis en eerste plek op internasionale ranglys vir Wiskunde, wetenskappe esm.